Aquest Dictamen té per objecte el Projecte de decret pel qual es regula el Registre de plantacions fruiteres de Catalunya.
El Projecte consta d'un preàmbul, onze articles, sis disposicions addicionals, una de derogatòria, i dos annexos.
En el preàmbul s'assenyala el marc competencial i legal en què s'insereix la norma projectada i la seva finalitat, que és la de poder disposar d'un únic registre de plantacions de fruita dolça i de cítrics per tal de poder resoldre d'una manera eficaç problemes sanitaris i de comercialització que permetin una millor política agrària i comercial.
Aquests objectius es desenvolupen en els onze articles en què s'estructura la norma.
Els articles 3 a 11 regulen, respectivament, l'òrgan al qual s'adscriu el Registre, les finalitats, l'àmbit territorial, la inscripció, la gestió i el manteniment, les baixes, la consulta de dades, l'accés públic i la cessió de dades personals registrals.
La disposició addicional primera preveu l'obligació de determinades organitzacions i associacions de subministrar dades al Registre; la segona faculta el conseller per tal de modificar la llista d'espècies de l'annex 1; la tercera compel·leix el Departament a habilitar els mitjans per a un ús progressiu de la via electrònica; la quarta preveu la no-exigibilitat de documentació que consti en altres òrgans o administracions i pugui obtenir-se per via telemàtica; la cinquena crea el fitxer de dades personals contingut a l'annex 2; i la disposició addicional sisena determina la inscripció d'ofici de les plantacions ja inscrites en el Registre de plantacions de fruita dolça de Catalunya.
La disposició derogatòria està referida al Decret 203/2005, de 27 de setembre, pel qual es crea el Registre de plantacions de fruita dolça de Catalunya; i suprimeix la referència a aquest Registre en l'apartat 6.1.a) de l'annex 1 de l'Ordre AAR/273/2007, de 24 de juliol, pel qual es regulen els fitxers que contenen dades de caràcter personal gestionats pel Departament d'Agricultura, Alimentació i Acció Rural (actualment Departament d'Agricultura, Ramaderia, Pesca i Medi Natural).
Finalment, l'annex 1 conté la relació d'espècies que s'han d'inscriure en el Registre i l'annex 2 regula el contingut del Fitxer de dades de caràcter personal del Registre de plantacions fruiteres de Catalunya.
La Comissió Jurídica Assessora és competent per a emetre dictamen preceptiu respecte dels projectes de reglament que es dictin per a desplegar les lleis, segons disposa l'article 8.2.b) de la Llei 5/2005, de 2 de maig, com ara és el cas, en què el Projecte en qüestió es dicta en desplegament de la Llei 18/2001, de 31 de desembre, d'orientació agrària.
Quan es dictamina sobre un projecte reglamentari, cal examinar la competència de la Generalitat de Catalunya i l'habilitació del Govern per a dictar la norma de què es tracta; comprovar que s'hagin seguit els tràmits procedimentals previstos en la llei per a l'elaboració; i, especialment, analitzar la legalitat del text normatiu.
La Comissió Jurídica Assessora emeté el Dictamen 239/05 en relació amb el Decret 203/2005, de 27 de setembre, pel qual es crea el Registre de plantacions de fruita dolça de Catalunya, el qual haurà de servir també de referència en l'examen del present Projecte de decret.
La competència de la Generalitat de Catalunya per a dictar el Decret resulta del títol competencial exclusiu reconegut en l'article 116.1 de l'EAC en matèria d'agricultura i ramaderia, respectant el que estableixi l'Estat en l'exercici de les competències que li atribueix l'article 149.1.13 i 16 de la Constitució.
Aquest règim competencial atorga a la Generalitat, d'una manera íntegra, la potestat legislativa, la potestat reglamentària i la funció executiva (art. 110 EAC).
La Generalitat, per tant, té competència per a dictar el present Projecte de decret.
En aquest supòsit, també existeix una previsió específica en la disposició addicional segona 1 de la Llei 18/2001, de 21 de setembre, d'orientació agrària, la qual encomana al Govern el desplegament normatiu per a l'execució de les línies d'actuació establertes.
I entre aquestes destaca, en l'article 7.c), la millora de la producció agrícola i la sanitat vegetal.
La tramitació del Decret projectat fou iniciada per resolució del conseller d'Agricultura, Ramaderia, Pesca, Alimentació i Medi Natural i impulsada per la Direcció General d'Agricultura i Ramaderia.
La memòria general que exigeix l'article 64.1 de la Llei 26/2010, de 3 d'agost, de règim jurídic i de procediment de les administracions públiques de Catalunya, i que annexa el Projecte de decret, conté la justificació de la necessitat de la disposició i l'adequació als fins que es persegueixen; un estudi de concordances; el marc normatiu en què s'insereix la norma; la relació de les disposicions afectades pel Projecte i la taula de vigències i de derogacions resultants; la competència de la Generalitat sobre la matèria; la relació de les persones a les quals s'ha de donar audiència, i la procedència de sotmetre l'expedient a informació pública, com així es fa.
La memòria d'avaluació d'impacte de les mesures proposades que s'ha d'annexar a la memòria general (article 64.1 de la Llei 26/2010) conté un informe d'impacte pressupostari en el qual es conclou que el personal que en l'actualitat s'encarrega de la gestió del Registre és suficient.
També conté un informe d'impacte econòmic i social i incorpora un informe complet d'impacte normatiu en el qual es conclou que el Projecte regula càrregues administratives exclusivament necessàries i proporcionades.
L'informe d'impacte de gènere que exigeix l'article 64.3.d) de la Llei 26/2010 ha estat realitzat per part de l'Institut Català de les Dones, el qual no hi proposa canvis.
El Projecte ha estat sotmès a informació pública.
Han emès informe el Consell de Treball, Econòmic i Social de Catalunya, l'Institut d'Estadística de Catalunya, l'Autoritat Catalana de Protecció de Dades, i els altres òrgans assenyalats als antecedents.
En compliment del que estableix l'article 66 de la Llei 26/2010, el text projectat s'ha sotmès a consulta interdepartamental.
Hauria estat convenient en aresper a la completesa de l'expedient que l'instructor hagués incorporat una referència circumstanciada d'aquest tràmit i del seu resultat (dictàmens 211/10 i 236/11).
L'expedient conté, com és preceptiu (art. 64.5 de la Llei 26/2010), la relació de les observacions i les al·legacions formulades en els tràmits anteriors i les raons que han dut a estimar-les o desestimar-les.
D'acord amb el que estableix l'article 65 de la Llei 26/2010, el responsable de Normativa i l'advocada en cap del Departament d'Agricultura, Ramaderia, Pesca, Alimentació i Medi Natural informen, en aquest cas favorablement, sobre la tramitació i el contingut del Projecte normatiu.
Clou l'expedient el certificat del secretari del Consell Tècnic segons el qual en la sessió de 10 de gener de 2012 va quedar vista la iniciativa del Projecte de decret pel qual es regula el Registre de plantacions fruiteres de Catalunya.
El Projecte de decret pel qual es regula el Registre de plantacions fruiteres de Catalunya manté en bona part l'articulat del Decret 203/2005, però hi introdueix modificacions amb dues finalitats: per a ampliar l'objecte de plantacions que cal inscriure-hi, d'una banda, i per a adaptar la norma a les mesures de simplificació administrativa, de l'una altra.
El Projecte s'adequa al seu marc normatiu.
Les observacions que segueixen, per tant, no són de legalitat però sí que pretenen introduir millores de caràcter tècnic:
El preàmbul fa referència, entre altres qüestions, al marc normatiu.
En relació amb aquest se cita, pel que fa al dret intern, la Llei estatal 43/2002, de 20 de novembre, de sanitat vegetal; i, llevat d'una menció puntual en el darrer paràgraf, no es fa cap altra referència a la Llei 18/2001, de 31 de desembre, d'orientació agrària.
En la mesura, però, que el Projecte de decret es fonamenta en un títol de règim exclusiu (art. 116.1 EAC), com ja s'ha examinat, es recomana que es faci un esment més visible a la mencionada llei catalana, car forma part del marc normatiu general de la norma projectada, com a norma que també compel·leix a endegar actuacions en l'àmbit de la millora de la producció agrícola i la sanitat vegetal.
D'altra banda, en el paràgraf cinquè es fa referència al Reglament CE 796/2004, de 21 d'abril.
Aquesta disposició, però, ha estat derogada, amb efectes des de l'1 de gener de 2010, pel Reglament CE 1122/2009, de 30 de novembre.
Caldria, doncs, corregir-ne la referència (com ja es fa en l'article 2 del Projecte).
En la versió inicial del Projecte es preveia la creació del Registre de plantacions fruiteres de Catalunya, mentre que la versió sotmesa a dictamen fa referència a la regulació d'aquest Registre.
Aquesta modificació deriva de les consideracions efectuades en l'informe jurídic preliminar, d'acord amb les quals el Registre que preveu el present Projecte és una modificació del Registre de plantacions de fruita dolça de Catalunya, creat pel Decret 203/2005, de manera que, el Projecte, l'únic que faria, seria ampliar-ne l'objecte.
No obstant això, i en la mesura que el Decret 2003/2005 és objecte de derogació expressa, potser el més neutre seria referir-se al Decret sobre el Registre de plantacions fruiteres de Catalunya.
En el Dictamen 239/05 s'aconsellava emprar la fórmula de "dependència (orgànica)" en comptes de la d'"adscripció", ja que el Registre no és un organisme autònom.
Es considera vigent l'observació.
La disposició addicional segona és tècnicament una disposició final per raó del seu contingut habilitador.
Pel que fa a la disposició addicional cinquena, cal especificar expressament que es crea el fitxer de dades de caràcter personal del Registre de plantacions fruiteres de Catalunya, com a acte jurídic específic que preveu l'article 20.1 de la Llei orgànica 15/1999, de 13 de desembre, de protecció de dades de caràcter personal (a més de la modificació o supressió) en relació amb els fitxers.
Convindria numerar-los de la mateixa manera que es fa en l'articulat (amb nombres aràbics).
L'annex 2 conté el fitxer de dades de caràcter personal del Registre de plantacions fruiteres de Catalunya.
L'apartat relatiu a la finalitat i usos previstos, a banda que necessita millorar la redacció, és poc concís en especificar-los, especialment si es té en compte la memòria que s'adjunta al Projecte i els articles 1 i 4, que són molt més expressius de les finalitats i usos del fitxer.
Convé, per tant, donar-li un nou contingut ajustat a les anteriors previsions, ja que és a partir de les finalitats i usos quan es pot valorar si les dades personals que el fitxer conté són adequades, pertinents i no excessives, tal i com exigeix l'article 4.1 de la Llei orgànica 15/1999.
El mateix esforç de concreció caldria fer en relació amb l'apartat relatiu a les persones i col·lectius interessats o obligats a subministrar les dades: fer esment de les "persones relacionades amb l'activitat agrícola fruitera.
Personal tècnic" pot generar obligacions a persones que no tinguin cap obligació de subministrar-les.
En conseqüència, i a la llum vista del mateix text articulat del Projecte, cal realitzar una enumeració taxada dels subjectes obligats a subministrar les dades.
Finalment, es preveu en l'apartat relatiu a les mesures de seguretat un nivell mitjà de protecció del fitxer.
Per a les dades personals que s'especifiquen en l'apartat corresponent del fitxer no seria necessari aquest nivell de protecció i podria establir-se un nivell bàsic, d'acord amb l'article 80 del Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999.
L'Administració ha de ponderar si manté el nivell mitjà de seguretat.
Un cop considerades les observacions formulades en aquest Dictamen, es pot elevar al Govern el Projecte de decret pel qual es regula el Registre de plantacions fruiteres de Catalunya.